Teatre físic i 'clown' refrescants en la segona jornada de l'Off Romà
04 d’agost 2022

![](/media/v1rdrcj0/c1_mini_m1_saguntaescena_offroma_waterfalls.jpg?width=850&height=564.0909090909091)

El festival Sagunt a Escena, organitzat per la Conselleria de Cultura de la Generalitat Valenciana, a través de l'Institut Valencià de Cultura (IVC), amb la col·laboració de l'Ajuntament de Sagunt i la Diputació Provincial de València, oferix demà, 5 d’agost, a les 20 hores, una creació per a tots els públics d’accés lliure, en la plaça Cronista Chabret.

L'_Off Romà_, programa d'espectacles gratuïts repartits pels dos nuclis del municipi, continua amb les propostes multidisciplinàries que fins al pròxim dia 28 esguiten l'agenda cultural.

Per a la directora artística del festival, Inma Expósito, **«des de fa ja algunes edicions, el festival aposta amb força per fer arribar les arts escèniques a tota la ciutadania. El teatre de carrer democratitza l'accés a la cultura, és per a totes i tots, independentment de l'edat, procedència, formació o nivell de renda»**.

Els dos protagonistes de _Water Falls_, interpretats per Pau Bachero i Joan Vila, desencadenen una sèrie de situacions desastroses en les quals el públic es veu involucrat. A mesura que la situació és més absurda, els poals i l'aigua multipliquen el caos i les rialles. Amb els objectes creen una posada en escena tant dinàmica com original.

**Talent pròxim amb trajectòria internacional**

La Mecànica és una companyia i productora d'arts escèniques balear que treballa i col·labora transversalment amb artistes i formacions nacionals i internacionals. Liderada per Pau Bachero (director artístic) i Jenny Vila (productora creativa), el seu camp és el teatre corporal i visual en totes les seues formes. Bachero ha sigut membre de companyies com ara Théâtre du Mouvement, Omnibus a Mont-real, Raravis Danza, La Tal i Agrupació Sr. Serrano a Barcelona, o Res de Res, Circ Bover i Teatre de la Sargantana a Mallorca. Format en l'Institut del Teatre de Barcelona, en la Central School of Speech and Drama de Londres o L'École de Mime de Mont-real, ha dirigit els últims espectacles de Circ Bover.

La trajectòria de Jenny Vila passa per la Royal Academy of Dramatic Art de Londres, les companyies Res de Res i En Blanc, Barking Gecko Theatre Company, Yirra Yaakin Indigenous Theatre Company i Jade Theatre Co. El seu treball s'ha vist en nombrosos festivals com l'Edinburgh Fringe, Singapore Music Carousel, Perth International Arts Festival, Norfolk & Norwich Festival o el Melbourne Festival.

La Mecànica compta entre el seu equip creatiu amb artistes com Mon Joan Tiquat o Claudio Capellini. La seua connexió amb l'escena europea és la que els va portar a contactar amb el director de Mime Prague, Radmin Vizváry, per a crear _Water Falls_, peça amb la qual ja han girat per diversos festivals del món. El txec és un dels mims més reconeguts d'Europa, posseïdor d'un estil únic dins de la pantomima contemporània, que li ha valgut destacades distincions per haver actualitzat el llenguatge gestual amb influències creatives del segle XXI. També autor, director i coreògraf, col·labora en muntatges teatrals, operístics i circenses.

Amb els seus anteriors espectacles, _De nou un instant tan breu_ i _Les petites coses_, La Mecànica ha obtingut distincions en la fira Fetén i en els Premis Ciutat de Palma. Amb el segon, La Mecànica visitarà al setembre la 32a edició del MIM de Sueca.

![](/media/h1jbby3z/c2_saguntaescena_offroma_waterfalls.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/sagunt-a-escena-off-roma-2a-jornada-water-falls-val-2022-08-04/ "Facebook")
*   [](http://twitter.com/share?url=https://aytosagunto.es/va/actualitat/sagunt-a-escena-off-roma-2a-jornada-water-falls-val-2022-08-04/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-a-escena-off-roma-2a-jornada-water-falls-val-2022-08-04/ "Linked In")
*   [](mailto:?body=https://aytosagunto.es/va/actualitat/sagunt-a-escena-off-roma-2a-jornada-water-falls-val-2022-08-04/)